b'\n_START_ARTICLE_\nHugh Everett\n_START_SECTION_\n\xc5\xbdivljenje in delo\n_START_PARAGRAPH_\nPo 2. svetovni vojni je bil njegov o\xc4\x8de nastanjen v Zahodni Nem\xc4\x8diji in Hugh je obiskal Leipzig v Vzhodni Nem\xc4\x8diji leta 1949. Diplomiral je iz kemijske tehnike na Ameri\xc5\xa1ki katoli\xc5\xa1ki univerzi leta 1953. Nato je od Nacionalne znanstvene fundacije (NSF) prejel \xc5\xa1tipendijo, ki mu je omogo\xc4\x8dila, da je podiplomsko \xc5\xa1tudiral na Univerzi Princeton. Na oddelku za matematiko je raziskoval tedaj novo podro\xc4\x8dje teorije iger, po\xc4\x8dasi pa se je za\xc4\x8del zanimati za fiziko. Leta 1953 je za\xc4\x8del poslu\xc5\xa1ati fizikalna predavanja, \xc5\xa1e posebej Dickeova uvodna predavanja v kvantno mehaniko._NEWLINE_V drugem obdobju na princetonski univerzi je leta 1954 prestopil na oddelek za fiziko. V tem letu je poslu\xc5\xa1al metode matemati\xc4\x8dne fizike Eugenea Wignerja, \xc4\x8deprav je ostal zvest matematiki, in je decembra objavil \xc4\x8dlanek o voja\xc5\xa1ki teoriji iger. Pomladi 1955 je magistriral in za\xc4\x8del delati svojo doktorsko dizertacijo, ki ga je veliko kasneje proslavila. Kasneje leta 1955 je za mentorja izbral Wheelerja in jo pod naslovom Teorija univerzalne valovne funkcije (The Theory of the Universal Wave Function) leta 1956 dokon\xc4\x8dal, ter jo z zakasnitvijo pomladi 1957 uspe\xc5\xa1no zagovarjal. Kratek \xc4\x8dlanek z Wheelerjevim pregledom, ki je povzel njegovo interpretacijo relativnega stanja, je iz\xc5\xa1el v Reviews of Modern Physics 29 #3 454-462, (julij 1957). Fiziki nanj niso postali pozorni._NEWLINE_Po doktoratu septembra 1956, ga je Pentagon povabil naj se vklju\xc4\x8di v skupino WSEG, ki jo je vodil In\xc5\xa1titut za obrambne analize (IDA). Kmalu so ga poslali v Narodne laboratorije Sandia, da bi se seznanil z jedrskim oro\xc5\xbejem. Tu se je navdu\xc5\xa1il nad ra\xc4\x8dunalni\xc5\xa1kim modeliranjem. V letu 1957 je postal predstojnik WSEG-ovega Oddelka za fizikalne in matemati\xc4\x8dne znanosti. Nato je moral zaradi dizertacije pustiti delo v WSEG in se vrnil na Princeton. Po vrnitvi se je spet poglobil v raziskovalno delo pri WSEG, katero je bilo ve\xc4\x8dinoma strogo zaupno. Znano je, da je sodeloval pri razli\xc4\x8dnih raziskavah projekta jedrske medcelinske balisti\xc4\x8dne rakete Minuteman, ki se je tedaj za\xc4\x8del. Ukvarjal se je tudi s porazdelitvijo in pojavi radioaktivnih padavin pri vojskovanju z velikim jedrskim oro\xc5\xbejem._NEWLINE_Marca in aprila 1959 je na Wheelerjevo pro\xc5\xa1njo obiskal Nielsa Bohra v K\xc3\xb8benhavnu. Bohra njegove zamisli niso zanimale in jih ni resno jemal. Everett je bil potrt, vendar je v hotelu za\xc4\x8del delo na novi zamisli, da uporabi Lagrangeeve multiplikatorje za optimizacijo, kar je pozneje pripeljalo do uspeha._NEWLINE_Avgusta 1964 je Obrambna raziskovalna korporacija (DRC) obudila Odsek Lambda, ki se je usmeril na re\xc5\xa1evanje mirnodobskih problemov z re\xc5\xa1itvami voja\xc5\xa1kega modeliranja. Everett je zapustil WSEG in postal vodja novega Odseka, skupaj z milijonskim prora\xc4\x8dunom. Naslednje leto je odsek postal javen kot Lambda Corporation, \xc2\xbbmo\xc5\xbeganski trust\xc2\xab, ki se je vrnil prvenstveno na voja\xc5\xa1ke raziskave. Po treh letih je Everett odsopil s predsedni\xc5\xa1kega mesta, da bi se osredoto\xc4\x8dil na raziskave, saj se je podjetje tako hitro \xc5\xa1irilo, da so bile administrativne dol\xc5\xbenosti mote\xc4\x8de. V zgodnji 70-ih so prora\xc4\x8dun za obrambo zmanj\xc5\xa1ali in ve\xc4\x8dino denarja je \xc5\xa1lo za operacijske funkcije v vietnamski vojni. Lambdo je kasneje na novo odkupila DRC in je danes znana kot General Research Corp._NEWLINE_Everett je leta 1973 zapustil Lambdo in v Arlingtonu v Virginiji ustanovil ra\xc4\x8dunalni\xc5\xa1ko svetovalno dru\xc5\xbebo DBS Corporation. Ve\xc4\x8dino njenega dela se je nana\xc5\xa1alo na statisti\xc4\x8dne analize. O\xc4\x8ditno mu je bilo programiranje pri srcu in je do konca \xc5\xbeivljenja delal za DBS. Skupaj z nekaterimi uslu\xc5\xbebenci DBS, dru\xc5\xbeinskimi prijatelji in Elaine Tsiang je ustanovil tudi Monowave Corporation, majhno podjetje, ki raziskuje strojno prepoznavanje govora._NEWLINE_DeWitt je leta 1970 za Physics Today napisal \xc4\x8dlanek o Everettovi teoriji relativnega stanja. V tem \xc4\x8dasu so fiziki pokazali ve\xc4\x8d zanimanja, tako da so poro\xc4\x8dila za\xc4\x8dela de\xc5\xbeevati. Medtem je deWitt, ki si je dopisoval z Everettom o mnogoterih svetovih (deWittova ozna\xc4\x8ditev), za\xc4\x8del urejevati antologijo interpretacij kvantne mehanike, ki jo je nabral iz 500 \xc4\x8dlankov. Knjiga je iz\xc5\xa1la leta 1973. Kmalu zatem se je Everettovo delo pojavilo v znastvenofantasti\xc4\x8dni reviji Analog. Univerza Teksasa v Austinu, kjer je Wheeler za\xc4\x8del pou\xc4\x8devati in raziskovati, je leta 1977 povabila Everetta na sre\xc4\x8danje, ki ga je organiziral Wheeler. Everett je bil \xc2\xbbzvezda predstave\xc2\xab\xc2\xa0in je bil pri\xc4\x8da navala nadebudnih \xc5\xa1tudentov. Z nara\xc5\xa1\xc4\x8danjem slovesa je Wheeler posku\xc5\xa1al povrniti Everetta v fiziko in hotel ustanoviti nov raziskovalni in\xc5\xa1titut v Kaliforniji, vendar od njegovega predloga ni bilo ni\xc4\x8d._NEWLINE_Everett je nenadoma umrl doma zaradi sr\xc4\x8dne kapi v 51. letu starosti. Morda je bilo za to krivo njegovo neprestano kajenje in pitje alkohola, \xc4\x8deprav je bil na zunaj zdrav. Od podjetij, ki jih je ustanovil, obstaja le \xc5\xa1e Monowave Corporation v Seattleu v Washingtonu in ga \xc5\xa1e vedno vodi Elaine Tsiang._NEWLINE_Njegova h\xc4\x8di Elizabeth je bolehala za shizofrenijo in je leta 1996 storila samomor. Njegov sin Mark alias \xc2\xbbE\xc2\xab, oziroma \xc2\xbbMr. E\xc2\xab, je pevec, kitarist, klaviaturist in vodja rock skupine Eels. Hughesova \xc5\xbeena Nancy, rojena Gore, je umrla leta 1998 za rakom.'